تورکیه پرزیدنتی رجب طیب اردوغان اؤزل تلویزیون کانا‌لی‌نین جانلی یایمیندا گوندمه دایر آچیقلاما‌لار وئردی.
ونزوئلا-دا اؤزونو دؤولت باشچی‌سی اعلان ائدن خوان گوایدونون اورتایا آتدیغی ونزوئلا پرزیدنتی نیکولاس مادورویا یاخین بعضی یوکسک وظیفه‌لی شخص‌لرین تورکیه-‌یه قاچدیغی ادعاسینا رئاکسیا وئرن اردوغان: "منیم اؤلکه‌مه ونزوئلا-دان هئچ کیم قاچیب گلمه‌ییب. آرامیزدا تیجارت علاقه‌لری وار. بو چرچیوه‌ده اورا‌دان صلاحیت‌لی شخص‌لر گلر، دانیشیق‌لارینی آپارارلار. گوایدو تورکیه-نی تانیمیر، تورکیه-نی قبیله دؤولتی حساب ائدیر. بعضی شئی‌لری اؤیرنمه‌لی‌دیر. دؤولت آدامی اولماق آسان ایش دئییل. اومیدوارام کی، بو پروسه ده بعضی شئی‌لری اؤیرنیر" دئدی.
اردوغان ونزوئلا موضوعسو ایله باغلی فیکرینی بیلدیررکن بیر داها مادورونو دستکله‌دیگینی قئید ائده‌رک سؤزونه بئله داوام ائتدی: "بو حقیقتی گؤرمک لازیم‌دیر. مادورو سئچیلمیش بیر لیدردیر. گوایدو سئچیلمیش بیر لیدر دئییل، او پارلامئنت صدرلیگینه گلمیش بیری‌دیر. تأسف کی، اونو اورایا ایالت والیسی کیمی تعیین ائتمه جهدلری وار. اینسان اوتانار. سن سئچکی‌لرله اورایا گلمه‌میسن کی. سنی بیری اورایا تعیین ائدیر. سن:"من سئچیله‌رک گلمه‌میشم، من بو وظیفه‌یه گؤز دیکه بیلمرم" دئمه‌لیسن. دئییرلر کی، آجلیق، سفالت، فیلان وار. من قیسا مودت اول اورادا ایدیم. ائله بیر شئی یوخ‌دور" ایفاده‌لرینی ایشله‌ده‌رک گوایدویا رئاکسیا گؤستردی.
